Kommissionens beslutning

af 20. juli 2001

om tilskud til udryddelse af mund- og klovesyge i Grækenland i 2000

(meddelt under nummer K(2001) 2224)

(Kun den græske udgave er autentisk)

(2001/617/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved beslutning (EF) 2001/12/EF(2), særlig artikel 11, stk. 2 og 4, og

ud fra følgende betragtninger:

(1) Der forekom udbrud af mund- og klovesyge i Grækenland i 2000. Denne sygdom udgør en alvorlig fare for bestandene i EF. For at forhindre, at sygdommen breder sig, og bidrage til at bekæmpe den kan EF medfinansiere støtteberettigede udgifter, som en medlemsstat har afholdt.

(2) Så snart forekomsten af mund- og klovesyge var blevet officielt bekræftet, gav de græske myndigheder meddelelse om, at de havde truffet de foranstaltninger i henhold til artikel 3, stk. 2, i beslutning 90/424/EØF og omgående gennemført de relevante bestemmelser i Rådets direktiv 85/511/EØF(3).

(3) Ifølge artikel 3, stk. 2, i Rådets forordning (EF) nr. 1258/1999(4) finansieres veterinær- og plantesundhedsforanstaltninger, der iværksættes efter EF-reglerne, af Den Europæiske Udviklings- og Garantifond for Landbruget, Garantisektionen. Når det gælder finanskontrol, anvendes artikel 8 og 9 i forordning (EF) nr. 1258/1999.

(4) EF-tilskuddet ydes kun, hvis de planlagte foranstaltninger gennemføres effektivt, og hvis myndighederne giver alle de nødvendige oplysninger inden for de fastsatte frister.

(5) Udtrykket "passende godtgørelse til dyreejerne" i artikel 3, stk. 2, i beslutning 90/424/EØF bør præciseres.

(6) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

EF kan yde Grækenland et finansielt tilskud til dækning af de støtteberettigede udgifter i forbindelse med foranstaltningerne til bekæmpelse af de udbrud af mund- og klovesyge, der forekom i 2000, efter artikel 3, stk. 2, og artikel 11 i beslutning 90/424/EØF.

Artikel 2

1. EF's finansielle tilskud udbetales på grundlag af:

a) den af Grækenland fremlagte dokumentation for hurtig og passende godtgørelse til ejerne for:

- slagtning og/eller destruktion af dyr og, hvis det er relevant, af mælken fra disse dyr

- rengøring og desinfektion af bedrifter og udstyr, og

- destruktion af kontamineret foder og, hvis det er relevant, af kontamineret udstyr

b) resultaterne af Kommissionens kontrol, jf. artikel 3.

2. Den i stk. 1 nævnte dokumentation skal omfatte en epidemiologisk rapport for alle bedrifter, hvor der er foretaget nedslagning af dyr, og en finansrapport.

I finansrapporten skal der tages højde for alle kategorier af dyr, som er blevet slået ned og destrueret på de enkelte bedrifter på grund af mund- og klovesyge. Rapporterne udarbejdes på edb efter de af Kommissionen angivne modeller og formater.

3. Dokumentationen vedrørende de foranstaltninger, der træffes i den i artikel 1 nævnte periode, indsendes senest den 15. juli 2001.

4. I denne beslutning forstås ved "passende godtgørelse", at der ydes godtgørelse for dyrene svarende til deres værdi, umiddelbart inden de blev angrebet.

Artikel 3

Kommissionen kan i samarbejde med de nationale myndigheder foretage kontrol på stedet for at sikre sig, at ovennævnte foranstaltninger er blevet gennemført og de dertil knyttede udgifter afholdt.

Kommissionen underretter medlemsstaterne om resultatet af kontrollen.

Artikel 4

Denne beslutning er rettet til Den Hellenske Republik.

Udfærdiget i Bruxelles, den 20. juli 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 19.

(2) EFT L 3 af 6.1.2001, s. 27.

(3) EFT L 315 af 26.11.1985, s. 11.

(4) EFT L 160 af 26.6.1999, s. 103.